Dr. Vasile Postolachi, profesor la Seminarul Teologic din Dorohoi, și-a prezentat luni volumul dedicat Maicii Domnului din perspectivă interreligioasă.
Prin această lucrare, intitulată "Iar numele Fecioarei era Maria", autorul și-a propus să justifice preacinstirea Maicii Domnului din punct de vedere creștin și, totodată, să exploreze aspectele mariologice din Islam și Iudaism.
Autorul a folosit tehnici de analiză exegetice, omiletice, liturgice și biblice, conferindu-i lucrării un caracter interdisciplinar.
Volumul, potrivit dr. Vasile Postolachi, "vine ca un gest de umilă recunoștință pentru bunătatea pe care Preacurata Fecioară mi-a arătat-o pe parcursul vieții. În aceeași ordine de idei, s-au întrecut în mii de pagini de elogii aduse ei, de la simpli oameni și până la mari sfinți, și asta pentru că, după Dumnezeu, nimeni nu ne este mai drag decât Maica Domnului".
În a doua parte a manifestării a avut loc un recital de muzică bisericească închinat Maicii Domnului, susținut de Corurile "Haris" și "Agnus" ale Seminarului Teologic din Dorohoi.
Evenimentul a atras un public numeros, de peste 200 de persoane, la Complexul "Casa Andrei" din Dărăbani, unde a avut loc.
Foto credit: Vasile Postolachi / Facebook